Válogatás Martyn párizsi absztrakt képeiből - A Martyn Ferenc művészete egykor és ma tudományos és kulturális nap része - artportal.hu ' + _open_time[_today].open + '
A kiállítást csütörtökön 17:45 órakor dr. Passuth Krisztina művészettörténész nyitja meg.
Sajtóanyag – Pécs, 2010-10-11
„Martyn Ferenc művészete egykor és ma”
Tudományos és összművészeti nap
Martyn Ferenc (1899-1986) kaposvári születésű, Párizsban tanult, pécsi munkásságú művész, aki a magyar avantgárd és kiemelten az absztrakt művészet emblematikus alakja volt. Martyn Ferenc jelentősége egyrészt abban áll, hogy a Párizsban eltöltött évek (1926-1939) után az elsők között „hozta be” Magyarországra az európai szellemiséget képviselő absztrakt festészetet, másrészt a pécsi kortárs művészet az ő munkásságára épül, hiszen ő volt a mestere Ilona Keserü Ilonának, Lantos Ferencnek, de művészeti kisugárzását elismerte a Pécsi Műhely egy köre (Kismányoky Károly, Szíjártó Kálmán, Pinczehelyi Sándor) vagy Gellér B. István is.
A „Martyn Ferenc művészete egykor és ma” program aktualitását az adja, hogy míg a pécsi EKF év kiemelten foglalkozik az említett „Martyn-tanítványokkal”, addig az eredetileg tervezett Martyn Ferenc életmű-kiállítás elmarad (művei pedig a Modern Magyar Képtár zárva tartása miatt nem láthatóak). Ennek a hiánynak a pótlására vállalkoztunk egy olyan tudományos és összművészeti eseménnyel, amely több oldalról vizsgálja és méltón ünnepli a neves mester emlékét, akire ugyanolyan büszkék lehetünk, mint a Csontváry-gyűjteményünkre, Vasarely, vagy a pécsi bauhausosok munkásságára.
A rendezvény szakmai konferenciával veszi kezdetét, amelyen Martyn Ferenc képzőművészeti tevékenységének eddig háttérbe szorult területei (párizsi absztrakt művészetének alapjai és magyar bemutatkozása, a szobrászati remekei, a tanítványokkal való kapcsolat, a szellemi hagyatéka) kerülnek a középpontba.
Az ország legnevesebb művészettörténészei, illetve a festőtanítvány, Lantos Ferenc előadásai tárgyalják alkotótevékenységének fontos mozzanatait és hatását. A konferencián elhangzottak később kötetben is megjelennek.
Késő délután Kismányoky Károly két Martyn Ferenc-filmjét vetítjük le, így a díjnyertes „Martyn” című animációs filmet 1983-ból és a 2000-ben róla készült „Sötét térben” című dokumentumfilmet, majd a film készítőjével nyílt fórumot szervezünk.
Este ünnepélyes keretek között kiállítás nyílik Martyn párizsi absztrakt képeiből, kiemelten a világhírű, nemzetközi „Abstraction Création” nonfiguratív társasághoz (amely csak néhány magyar tagot számlált) való kapcsolódása (1934-1936) idején készített darabokból. Ezen művek (vöröskrétarajzok, nagyméretű olajfestmények és egy akvarell) képezik az alkotó első nonfiguratív korszakát, amelyek egyben a későbbi absztrakt- szürrealista munkásságának forrását és az életmű egyik legértékesebb csoportját jelentik. A műveket a háború idején Párizsban hagyta, és Magyarországon sohasem mutatta be. A megmaradt francia anyag egy része nemrég került egy hazai magángyűjteménybe. A közönség tehát ezt a kollekciót néhány további magyarországi gyűjteményben őrzött franciaországi absztrakt képekkel együtt először láthatja Pécsett.
Mindemellett a pécsi Művészeti Szakközépiskola számára meghirdetett Martyn középiskolai rajzpályázat győzteseit is díjazzuk és munkáikat egy külön teremben kiállítjuk. Az est zárásaként Szabó Dániel jazz-zongorista, több nemzetközi verseny győztese ad koncertet. Egy speciális előadóest lesz ez, amelynek keretében a Martyn Ferenc Szabadiskola egykori növendéke Martyn művészete kapcsán fog improvizációba.
A program helyszíne: Pécs, Művészetek és Irodalom Háza
A program időpontja: 2010. október 14. csütörtök
A kiállítások nyitvatartása: 2010. október 15. − november 11.
A program felelőse: Martyn Ferenc Alapítvány
A program megalkotója, szervezője: Mészáros Flóra
További információk: www.pmh.hu, www.pecs2010.hu